b'\n_START_ARTICLE_\nKatarina Izmajlova\n_START_PARAGRAPH_\nKatarina Izmajlova (rus. \xd0\x9a\xd0\xb0\xd1\x82\xd0\xb5\xd1\x80\xd0\xb8\xd0\xbd\xd0\xb0 \xd0\x98\xd0\xb7\xd0\xbc\xd0\xb0\xd0\xb9\xd0\xbb\xd0\xbe\xd0\xb2\xd0\xb0) (tudi Lady Macbeth iz Mcenskega okro\xc5\xbeja) je opera v \xc5\xa1tirih dejanjih (devetih slikah) Dmitrija \xc5\xa0ostakovi\xc4\x8da. Libreto sta po noveli Nikolaja Semjonovi\xc4\x8da Leskova spisala Alexander Preys in skladatelj. Opero je za\xc4\x8del skladati leta 1930, kon\xc4\x8dal jo je v decembru 1932. Krstna predstava je bila 22. januarja 1934 isto\xc4\x8dasno v tedanjem Leningradu in v Moskvi. V Leningradu je bila uprizoritev v Malem gledali\xc5\xa1\xc4\x8du, v Moskvi pa je to delo uprizoril Nemirovi\xc4\x8d Dan\xc4\x8denko. Takoj po prvih izvedbah je novo opero uprizorila ameri\xc5\xa1ka Civic opera v Chicagu in \xc5\xa1la z njo na turnejo, pri kateri je sodeloval filadelfijski simfoni\xc4\x8dni orkester. Prva neruska evropska izvedba opere je bila v Stockholmu, prva slovanska evropska izvedba pa v Bratislavi leta 1935. Prva slovenska uprizoritev je bila na odru ljubljanske Opere 12. februarja 1936 (Ljubljana je bila \xc5\xa1esto mesto, ki je uprizorilo Katarino Izmajlovo) v prevodu Nika \xc5\xa0tritofa, re\xc5\xbeiji Osipa \xc5\xa0esta in pod taktirko Mirka Poli\xc4\x8da.\n_START_SECTION_\nVsebina\n_START_PARAGRAPH_\nGodi se v 19. stoletju v Rusiji.\n_START_SECTION_\nPrva slika\n_START_PARAGRAPH_\nKatarinina soba._NEWLINE_Katarina se dolgo\xc4\x8dasi v svoji sobi in se po\xc4\x8duti nekoristno. Stari Boris Timofejevi\xc4\x8d, njen tast, sitnari in ji o\xc4\x8dita, da \xc5\xa1e nima otrok. Tudi sama bi jih rada imela, saj bi bilo pri hi\xc5\xa1i veselej\xc5\xa1e. Tast, ki je pri\xc5\xa1el naro\xc4\x8dit gobe, svojo najljub\xc5\xa1o jed, ji \xc5\xa1e naro\xc4\x8di, naj pripravi strupa za podgane. Vendar ga z gnevom odpravi, \xc4\x8de\xc5\xa1 da bi moral izpiti strup sam. Na daljnem mlinu je voda predrla jez; njen mo\xc5\xbe Zinovij odide tja, zato se pride poslovit od \xc5\xbeene. Obenem predstavi o\xc4\x8detu novega hlapca Sergeja. Stari zahteva, naj \xc5\xbeena prise\xc5\xbee zvestobo, kajti \xc4\x8dlovek ne ve, kaj se lahko pripeti mladi \xc5\xbeeni. Blebetava Aksju\xc5\xa1a izpove gospodinji vse, kar ve o novem hlapcu, ki da je velik \xc5\xbeenskar. Stari ji tudi zdaj ne prizanese, da tudi solze ni poto\xc4\x8dila za mo\xc5\xbeem.\n_START_SECTION_\nDruga slika\n_START_PARAGRAPH_\nDvori\xc5\xa1\xc4\x8de pri Izmajlovih._NEWLINE_Hlapci se \xc5\xa1alijo in zabavajo z Aksju\xc5\xa1o. Katarina jih o\xc5\xa1teje, posebno pa Sergeja, ki je med njimi najbolj predrzen. Tudi sedaj se ne da ugnati, temve\xc4\x8d se loti kar same gospodinje. Stari Boris raz\xc5\xbeene radovedne\xc5\xbee ter za\xc5\xbeuga Katarini, da bo vse povedal mo\xc5\xbeu.\n_START_SECTION_\nTretja slika\n_START_PARAGRAPH_\nKatarinina soba._NEWLINE_Spet je no\xc4\x8d. Katarini ni do spanja, stari jo neprestano nadzira. Te\xc5\xbeko ji je pri du\xc5\xa1i, saj nima prostosti, nima perutnic, da bi vzletela, nima dragega. Najbolj jo skrbi, \xc4\x8de bo sploh do\xc5\xbeivela ljubezen. Vtem nekdo potrka. Pojavi se Sergej, ki bi rad knjigo, da bi bral. Dolg\xc4\x8das mu je. Z gospodinjo se zaplete v pogovor ter ji tolma\xc4\x8di svoje poglede na njen polo\xc5\xbeaj. V svoji predrznosti pa gre dalje. Pogumno nadaljuje tam, kjer ga je prekinil stari Boris. \xc5\xbdena se sicer sprva upira, vendar se slednji\xc4\x8d vda.\n_START_SECTION_\n\xc4\x8cetrta slika\n_START_PARAGRAPH_\nDvori\xc5\xa1\xc4\x8de, teden dni kasneje._NEWLINE_Stari Boris ne more spati. Dozdeva se mu, da se \xc5\xbee nekaj no\xc4\x8di plazijo okoli hi\xc5\xa1e tatovi. Zato opreza in pri Katarini opazi lu\xc4\x8d. Vidi, da z njenega okna pleza nekdo v dvori\xc5\xa1\xc4\x8de. Odhiti tja in prestre\xc5\xbee Sergeja. Stari skli\xc4\x8de sluge, zahteva nagajko. Sam \xc5\xbeeli kaznovati predrzne\xc5\xbea. Katarina ga \xc5\xbeeli braniti, toda nih\xc4\x8de se ji ne upa odpreti vrat. Zato spleza skozi okno, da bi ubranila ljubega pred blaznim starcem. Sergeja zaklenejo v skladi\xc5\xa1\xc4\x8de. Stari je po dejanju postal la\xc4\x8den. Zahteva gob. Slugo po\xc5\xa1lje za sinom, saj se je v hi\xc5\xa1i zgodil greh. Katarina prinese staremu hrano, a mu je v svojem besu nasula strupa v jed. Kmalu se poka\xc5\xbee stra\xc5\xa1en u\xc4\x8dinek. Umirajo\xc4\x8demu vzame \xc5\xbeena klju\xc4\x8de, da bi re\xc5\xa1ila dragega. Delavci privedejo popa, da se mu umirajo\xc4\x8di Boris izpove. Katarina opravi\xc4\x8duje tastovo stanje z zau\xc5\xbeitjem prevelike koli\xc4\x8dine gob, zaradi \xc4\x8desar je \xc5\xbee marsikdo umrl. Da bi prikrila svoje dejanje, bridko to\xc5\xbei nad tastovim truplom.\n_START_SECTION_\nPeta slika\n_START_PARAGRAPH_\nHi\xc5\xa1a Izmajlovih._NEWLINE_Katarina ne najde ve\xc4\x8d miru. Peko\xc4\x8do vest bi rada utopila v opojnosti objema svojega Serjo\xc5\xbee. Vsako no\xc4\x8d se ji prika\xc5\xbee Borisov duh. Boji se ga in mu kljubuje. Serjo\xc5\xbea jo sku\xc5\xa1a umiriti. V tihi no\xc4\x8di sli\xc5\xa1i bli\xc5\xbeajo\xc4\x8de se korake. Ker psi ne lajajo, ve, da je pri\xc5\xa1el njen mo\xc5\xbe, Zinovij. Poln o\xc4\x8ditkov in namigovanj je njun pogovor, ki kon\xc4\x8da s pretepom. Vanj pose\xc5\xbee tudi Sergej in ubije Zinovija. Oba se zgrozita nad svojim dejanjem. Ker \xc5\xbeelita prikriti zlo\xc4\x8din, skrijeta truplo v klet.\n_START_SECTION_\n\xc5\xa0esta slika\n_START_PARAGRAPH_\nDvori\xc5\xa1\xc4\x8de, zraven je klet._NEWLINE_Celo na poro\xc4\x8dni dan s Sergejem postaja Katarina zami\xc5\xa1ljena pred kletjo, tako da postanejo ljudje pozorni. Predvsem zapiti mu\xc5\xbeik, ki sluti v njej posebno dobro kapljico. Ne more se premagati ter vlomi vanjo. V kleti je ugledal razpadajo\xc4\x8de Zinovijevo truplo, stra\xc5\xa1en smrad ga prepodi in odhiti na policijo.\n_START_SECTION_\nSedma slika\n_START_PARAGRAPH_\nPolicijska postaja._NEWLINE_Policaji se dolgo\xc4\x8dasijo. Dela ni in dohodki so borni. Posmehujejo se u\xc4\x8ditelju, ki je naredil manj\xc5\xa1i prekr\xc5\xa1ek. Vest zapitega mu\xc5\xbeika jih predrami, predvsem njihovega vodjo, ker je itak nejevoljen, da slavijo pri Izmajlovih svatbo, na katero ni bil vabljen. Tako dobi razlog, da se tja odpravi.\n_START_SECTION_\nOsma slika\n_START_PARAGRAPH_\nVrt pri Izmajlovih._NEWLINE_Svatba je v polnem teku. Razen \xc5\xbeenina in neveste so vsi veseli. Po zabavi kon\xc4\x8dno prevzame vse spanec. Z grozo opazi Katarina \xc5\xa1ele zdaj, da je nekdo vlomil v klet. Hitro zato skleneta z mo\xc5\xbeem pobrati denar in ube\xc5\xbeati, toda je prepozno. Pri\xc5\xa1la je policija, zato se Katarina in Sergej predata.'